Nassumi li dawk li marru l ilbieraħ filgħaxija jew dalgħodu intebbħu li l-kulur li bih qaddes is-saċerdot huwa differenti minn dak li kien il-ġimgħa li għaddiet. Mil-lum il-kulur liturġiku huwa l-vjola. Spiss insib min jistaqsini u jgħidli: Imma x'sens għandhom il-kuluri fil-liturġija?. Illum sejjer ngħid biss xi ħaġa dwar il-lewn vjola jew aħjar dwar wieħed miż-żminijiet li fih jintuża. L-ewwel tas-sena Is-sena liturġika, jiġifieri s-sena li fuqha timxi l-Knisja ma hijiex l-istess bħal dik tal-kalendarju. Is-sena tal-Knisja ma tibdiex fl-ewwel ta' Jannar u tintemm fil-wieħed u tletin ta' Diċembru imma tibda bl-ewwel Ħadd tal-Avvent u tispiċċa fil-ġimgħa ta' wara s-solennit à ta' Kristu Re. Mela allura illum tajna bidu għal sena liturġika oħra, illum huwa l-ewwel tas-sena liturġika. Il-bidu ta' kull sena liturġika jkun immarkat bi żmien l-Avvent, iż-żmien li jwassal għall-Milied, iż-żmien li l-kulur liturġiku jkun il-vjola. Min ġej Il-kelma "avvent" ġejja mil-Latin "adventus" li hija t-traduzzjoni tal-kelma Griega "parousia" li tfisser miġja, imma filwaqt li bil-kelma avvent nifhmu l-miġja ta' Ġesù fid-dinja bħala tarbija fl-għar ta' Betlem, bil-kelma parusija nifhmu t-tieni miġja ta' Ġesù bħala Sultan tas-sema u l-art fi tmiem id-dinja. Mela l-avvent huwa żmien it-tħejjija għat-twelid ta' Kristu. Kull twelid ta' tarbija jitlob tħejjija. Tkellmu ma' dawk li qed jistennew tarbija u jgħidulek kemm preparamenti hemm f'dak iż-żmien. Minkejja li fil-Milied aħna niftakru fit-twelid ta' Kristu u mhux sejjer jerġa' jitwieled fiżikament fid-dinja, madanakollu l-Knisja tistedinna biex inħejju għat-tifkira ta' din il-miġja. Huwa għalhekk li l-bidu tas-sena liturġika jibda bi żmien ta' tħejjija u stennija, jibda bl-avvent. Tħejjija Il-mixja tal-fidi ta' kull wieħed u waħda minna għandha tixxebbaħ mal-ħajja normali tagħna. Bosta ħwejjeġ li nagħmlu aħna l-bnedmin, nagħmluhom wara li nkunu lestejna ruħna għalihom, wara li nkunu ħdimna għalihom, wara li nkunu preparajna, wara li nkunu stennejna. Pittur ma jlestix opra tal-arti f'nifs, imma l-ewwel jaħseb, imbagħad jifrex it-tila, jħażżeż bil-lapes dak li jkollu f'moħħu u mbagħad jibda jagħti ħajja bl-ilwien fuq it-tila sakemm ilesti dak li jkollu jagħmel. Hemm perkors mill-bidu sal-aħħar ta' dan l-att. L-istess mara li tibda ssajjar għall-familja; tixtri l-ingredjenti, tnaddaf il-ħaxix, tqattgħu, titfa' fil-borma, tixgħel il-gass u tistenna l-borma ssir. Dawn huma żewġ eżempji prattiċi li juruna kemm f'ħajjitna bosta attivitajiet li nagħmlu rridu nħejju għalihom. U xi kultant issib min jgħidlek li aktar iddum issajjar milli ddum tiekol u dan ir-raġunament jista' jintuża għal kull sitwazzjoni, imma l-ikel jiġi tajjeb għax ikun imsajjar u ħa t-temp tat-tħejjija tiegħu, pittura ssir kapolavur għax ikun hemm żmien ta' ħidma u ħsieb fuqha. L-istess qabel iż-żmien tal-Milied, tajjeb li jkun hemm tħejjija xierqa. Issa waqt it-tħejjija hemm is-sens ta' stennija, ta' sabar u forsi anke xi ftit ta' tbatija. Qabel ma jkollok il-prodott finali f'idejk ma tkunx taf mija fil-mija jekk hux ser ikun eżatt bħal dak li tkun pinġejt ġewwa moħħok. Imma kieku ma jkunx hemm dan il-perjodu żgur li fl-aħħar ma jkunx hemm prodott tajjeb. Il-lewn li tuża l-Knisja f'dawn l-erba' Ħdud tal-avvent iffakkarna li għadna mhux fil-festa imma fit-tħejjija għaliha, għadna qegħdin nistennew. Il-vjola billi ma huwiex kulur festiv jurina li għadna qegħdin fit-triq, għadna ma wasalniex imma resqin. Għalhekk tajjeb nitħejjew għall-miġja li ġejja. Tajjeb niftakru li meta ħaġa tistenniha bil-ħerqa u tlesti għaliha, meta tasal aktar tifraħ biha. Dan huwa l-avvent, dan huwa li jfisser il-kulur vjola fil-knejjes f'dawn il-ġimgħat. Dan l-artiklu deher f'Il-Mument - 2 ta' Diċembru 2018
Vjola